पाएं अपने शहर की ताज़ा ख़बरें और फ्री ई-पेपरडाउनलोड करें
लोग मानसिक तनाव के शिकार होने पर चिप्स, आइसक्रीम और पिज्जा खाना अधिक पसंद करते हैं। एक शोध में यह बात सामने आई है। इसके जरिए वैज्ञानिक पता कर रहे हैं कि हमारी मानसिक परिस्थिति भोजन के चुनाव में भूमिका निभाती है या नहीं? यह जानने की भी कोशिश की जा रही है कि भोजन के चुनाव के पीछे वजह क्या है? यह शोध 12 हफ्ते तक 67 तनावग्रस्त लोगों के ऊपर किया गया।
इसमें देखा गया कि वे अपने भोजन का चुनाव कैसे करते हैं? पता चला कि अधिकतर लोग जब तनाव में रहते हैं तो वे आइसक्रीम, पिज्जा, हैमबर्गर, सॉसेज और ज्यादा नमक वाले चिप्स खाना पसंद करते हैं। वहीं जब वे खुश होते हैं, तो सलाद, सब्जियां, अंडे, मछली जैसे आहार चुनते हैं। जब इन लोगों को लगातार खुश रखा गया, तब पाया गया कि वे सादे भोजन की तरफ अग्रसर हुए। निष्कर्षों के मुताबिक जब इन लोगों को पता चला कि सादा भोजन न सिर्फ सेहतमंद है बल्कि यह दूसरे भोजन की तुलना में 20% सस्ता भी है, तो इनकी प्रसन्नता और बढ़ गई। ये स्वस्थ भोजन के साथ-साथ व्यायाम की ओर से भी प्रेरित हुए। ऑस्ट्रेलिया की डीकिन यूनिवर्सिटी के फूड एंड मूड सेंटर की डायरेक्टर और आहार मनोवैज्ञानिक डॉ. फेलीस जैका बताती हैं, ‘जब आप तनावग्रस्त या अवसाद में होते हैं, तब जरूरी नहीं है कि सलाद खाने से आपको तुरंत फायदा हो। लेकिन अगर आप सलाद खाने के लिए खुद प्रेरित हो रहे हैं तो यह जरूर आपकी स्वस्थ मानसिकता का प्रतीक है।’
हमारे खाने की पसंद चुनने पर विज्ञान क्या कहता है
हार्वर्ड रिव्यू की रिपोर्ट कहती है कि पेट में मौजूद माइक्रोब न्यूरोट्रांसमिटर पैदा करते हैं। इस कारण सेरोटोनिन और डोपामाइन बनते हैं। ये पेट का दिमाग से संपर्क बनाते हैं। यही प्रसन्नता और मानसिक संतुलन को बढ़ावा देते हैं। जब शरीर में ऐसे माइक्रोब पर्याप्त होते हैं, तब इंसान अच्छे आहार की ओर आकर्षित होता है। नुकसानदेह चीजों से दूर भागता है। करुणा की भावना होती है और अच्छे काम के लिए भी प्रेरित होता है। ऐसे माइक्रोब्स की कमी होने पर मीठे, चटपटे फास्टफूड की ओर भागता है। दूसरों के प्रति उदासीन रहता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn